《题来将军括苍送行诗卷》
元代·方回

将军从元戎，六年守襄阳。大小百馀战，裂衣裹金疮。

相逢说往事，须髯犹奋张。岁晚不得志，巡逻分穷乡。

穷乡民不多，诗书间耕桑。古不识兵火，承平异边方。

一朝六鳌抃，罅隙疏堤防。有盗黠如鼠，有吏贪如狼。

将军手拊摩，不忍斧斫伤。一语对曲直，冷泉解沸汤。

去著来时袍，萧然无装囊。但有送行诗，至今犹珍藏。

壮士困资格，逆旅悭赍粮。况又颇抱病，新添满颐霜。

万人为翰墨，无一曹思王。万人握干殳，无一关云长。

幸而一有之，时论纷臧仓。恨不酾斗酒，与公歌慨慷。

将军未五十，意气摩穹苍。春鸿定决起，天骥终高骧。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。